আরব ভূখণ্ডে ইসলাম প্রতিষ্ঠিত হওয়ার প্রথম শতকের মাঝে এবং পরবর্তীতে মুসলিমদের ক্রমাগত রাজ্য জয়ের অভিযানে আরব সাম্রাজ্যের দ্রুত সম্প্রসারণের ফলে বিশ্বের ইতিহাসে অন্যতম প্রভাবশালী সাম্রাজ্য গড়ে উঠে। খ্রিস্টীয় ৭ম শতকে সভ্যতার কেন্দ্র থেকে দূরে মরুময় আরব অঞ্চলে যুগ যুগ ধরে চলে আসা গোত্র ব্যবস্থা সংস্কার করে প্রথম বারের মত একটি ঐক্যবদ্ধ রাষ্ট্রব্যবস্থা প্রতিষ্ঠা করেন স্রষ্টার সর্বশেষ বার্তাবাহক মুহাম্মাদ (ﷺ)। ৬৩২ খৃষ্টাব্দে তার মৃত্যুর পর পরম স্রষ্টার আদেশ বাস্তবায়নে, (1) সুপথপ্রাপ্ত খলিফা ও উমাইয়্যা খিলাফত কালে স্রষ্টার ইচ্ছার নিকট জীবনের সকল ক্ষেত্রে আত্মসমর্পণ তথা ইসলামের আহ্বান ছড়িয়ে পড়ে চারিদিকে।